정조 17년
癸丑十月二十日辰時上御誠正閣大臣備局堂上引見入侍時右承旨李勉兢假注書洪樂游事變假注書李弘達記注官金良倜承膺祚左議政金履素行司直李文源戶曹判書沈頤之右參贊洪秀輔行副司直徐有防吏曹判書金思穆禮曹判書閔鍾顯刑曹判書李得臣行副司直金持默趙心泰行大司成沈煥之大司憲林蓍喆執義宋翼孝司諫韓光植掌令鄭毅祚持平安廷善校理鄭尙愚正言洪秀晩以次進伏訖履素曰近日聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上敎履素曰卿之引義誠過矣昨於深夜有所下敎而卿以先公後私之心賓對依例來會幸矣卿旣登筵予當面諭矣大抵本事小無關係於大臣何可一味深引乎履素曰臣於賓對如無病故何待飭敎而第今番事實有諉罪下僚獨自倖逭之嫌故不敢晏然赴公昨於深夜之中屢煩提飭之敎瀆擾是懼冒沒入來而第臣於伊日筵退後見其文書而昏謬所致無一言可否若能早自覺察使之勿爲則豈有致勤聖敎罪及下僚之事庶僚處義猶不當淟涊況身在大臣以獨逭爲倖而不思自處之道乎莫非臣昏憒不職之罪萬萬悚惶矣上曰大體論之體貌二字雖近小節莫宜歇看大抵廟堂是何等尊重處而爲有司者年歷旣淺識見未周遽然着署至有捧甘之境朝廷當尊體貌豈有如許捧甘乎卿之處義固知其過當而旣以下僚被罪如是過引此亦體貌也方欲收敍俾便卿心矣予於右相事竊有所慨然者至重至敬之地有此覆爵之擧予心悚然尙今未已實有如不祭之歎而又聞廟令柳謐所奏則以其獻官坐處之太近卓前齋郞奉酌而不能回旋以致失措云還詣樽所更斟奠坫受敎定式也執事失禮草記論勘應行前例也而乃於坐處仍又更斟又不趁卽草記雖是生疎所致此亦朝廷體貌中一事也豈但專責於一微末齋郞耶況此任光白之置對姑未出場則體例所在尤當自引之不暇而日前箚擧何其引疾辭官之不先不後也朝廷之上當自大官先觀體貌一事二事廟堂之體貌二字可謂擔却一邊矣履素曰頃於公座見右揆則惶蹙難安靡所容措云而今番箚擧臣亦聞之果以姑待任光白決末登筵陳懇之意有所往復矣追聞不得不以實病之難强陳箚辭免云矣上曰疾病之來人所難免而此大臣過於觴政而然矣上曰臺諫承牌人使之入侍可也弘達承命出回奏曰林蓍喆宋翼孝今方入來矣上曰宋英宗古之中主也而雖微末小官猶不以姓名呼之我朝家法亦然雖注書未嘗只擧姓名而呼以注書此亦體貌中一事近來筵中單擧姓名視若例事何責乎新進注書也履素曰聖敎誠至當矣命次對爲之履素曰頃因本司草記批旨內田災直請雖違事目本道必有謬例之致年前道伯拿處之後更有此請其委折査問報來後如或故犯施以越俸之典不然則竝與問備分揀事命下矣卽見江原監司沈晉賢所報則以爲本道峽田居多夏秋之交一旱孔酷到處枯損若膠守法例不思變通則實有冤徵之歎故取考謄錄則田災請得遂成已例雖己亥庚子乙巳庚戌通一道大登之時亦有此例今年亦憑謬例雖不敢直請而有所論列爲辭矣觀此報辭田災之登諸狀聞本道有近例之可據道臣論罪一款依批敎分揀而向來道臣蔡弘履以田災稟請至被重典則宜不敢以田災幾結執數陳聞而伊來本道有此謬例者極爲駭然雖不可一一追論此後則分等狀聞中更無敢擧論之意另加嚴飭何如上曰依爲之出擧條頤之曰海西稅穀最先運納故春間料祿以此繼用矣今年則該道穡事已無可恃而各倉留儲歲後則必將告乏事勢誠甚渴悶湖南初運雖有定式明年則湖南近邑之先運處姑令再運以其船隻待解氷卽爲移送於湖西近邑使之先運必趁三月旬前上納俾爲春後支放之資然後可免狼狽而此不過一時權宜之政再明年則依定式施行似好故敢此仰達矣上曰依爲之出擧條有防曰太常菓果圖式今方正書矣上曰係是祀典活印以出藏諸各處及史庫好矣有防曰謹當依下敎爲之矣上曰臺諫事誠慨然矣臺廳則長時閉鎖賓對則輒事違傲往古來今豈有如近日貌樣乎切直忠讜之言雖不責之於今之人而緘默成風規避爲事予或有自廣狹人之過歟又或有訑訑之色歟言路一字封緘已久若有事關懲討則公車日積一場煩聒而已不然則竝與官師相規而無聞焉寧不慨然此亦體貌中一事上而衮職之獻可替否下而生民之苦樂休戚豈無可言而一味含默耶次對之不得請牌曾有下敎而承旨何不提飭有此煩稟乎此後則次對切勿請牌詣臺亦爲申飭可也上曰氅衣之尙靑闊袖之爲弊領相草記有所附奏而大抵氅衣予以爲此非自上所可指揮者若或設爲令甲而未見遵行之效則毋寧不令之爲愈觀於先朝揮項之禁年前帖裏之事卿等可以推知矣若自卿等身先着之則以今模倣之風可見一變之效矣履素等曰聖敎誠至當矣大抵氅衣卽朝衣中一服色而仍作私室常着之服靑白兩件人必備置然後赴公則着靑居家則衣白苟求厥由蓋出於我國風俗之侈尙白色而然矣氅衣之變白爲靑非但不悖於禮制抑亦爲益於省繁臣等謹當自今日身先着之而氅衣名色只存靑件而已人或有服制而難於着靑則以白周衣造着亦甚好矣頤之思穆等曰靑氅衣之捨白取靑卽一矯俗之道臣等亦當自今日着之矣文源曰臣則或於居家常着靑氅衣而臣等兒少時年少儒生輩中赤莫擧皆染色而着之矣上曰此亦在於卿等自家內倡率之如何行與不行一付之卿等矣至於闊袖事古之袖廣卽不過裏衣袖樣仰瞻御眞又見諸臣畫像可以想像矣近來闊袖之弊漸益廣大其廣尺有數寸或三四寸矣續大典尺數卽一尺而今欲祛其舊製剪去已製之衣則有駭所見反涉如何雖使依尺數新製一尺之於數三寸難辨其長短矣履素曰舊製之不必剪去果若聖敎而大體言之袖廣非禮制且係冗費此亦在所當禁矣文源曰向者備局草記中有純用靑氅衣之論臣於此有區區愚見無論大小儀章之繁多本甚可悶公服純用黑靴則便服之或用白靴者全無意義陵享時淺淡服旣用烏㡌烏帶則亦用烏靴少無所妨此後則勿論公私服白靴則永爲除之似好故敢此仰達矣上曰靑氅衣事爲與不爲豈可設法定制乎氅衣本是昔無近有之式數十年來便成朝衣其所尙靑只在任官者人事道理今若於此指一下敎而或有參差則不如不發令卿等以此知悉黑靴事闕門以內禁令旣立衆睇亦慣而頭與足何間卿言甚好依爲之自今以純色造靴者一切嚴禁可也出擧條履素曰此事果是臣等平日所致訝者旣着烏㡌烏帶獨着白靴實無意義重臣所奏誠好矣上敎賤臣曰注書以今筵筵敎及諸臣所達往傳領府事以其附奏回奏可也賤臣承命往傳後回奏曰臣依下敎往傳于領府事蔡濟恭處則以爲靑氅衣事臣於前此燕居之際着靑者多矣況今有筵敎乎臣自今分付家人永除白氅着靑而坐相親者來見亦以此告諭自當不勞而令行矣此事與揮項天翼難易不同寧有或行或否之患乎但窮士則換白爲靑之際染價似難如意覓出或不無遲速不同之慮而畢境當一色靑矣至於重服者着白周衣亦甚無妨而窮士則辦備似難矣窶字之義貧不能具禮之意於貧窶者不以此等事苛責亦或爲從寬之政耶闊袖事中古名碩畫像姑勿論雖肅廟朝諸臣畫本其袖較視今之袖樣不啻太狹未知今樣從何年間若是之濫觴也今若依古制一齊改定則亦足爲率由之一端而但念已製已着之冠服猝地以剪刀斷削氣像似如何已製者勿拘自今日如有新製者使之勿循前樣務從短小似爲得宜然其所短少亦必定給尺數可無參差不齊之患此則大典旣載之矣以一尺爲定制曉諭朝臣則寧有不從之理耶聞閭巷針線家老媼之言則以爲前時冠服之袖一尺之外移易不得云其言亦可徵矣朝廷服樣旣如此則吏隷之袖亦當比前短小此則使毋過五六寸亦無妨耶除白靴用黑靴其於省繁足爲一助別無他見之可以仰告云矣上曰臺臣進前傳啓三司旣備員許借方寸之地各陳箴規之言可也蓍喆等曰請黜置罪人鄭致達妻亟令王府夬正典刑措辭見上上曰不允蓍喆等曰請物故罪人德相亟施孥籍之典措辭見上上曰不允蓍喆等曰請逆賊尙喆追施孥戮之典措辭見上上曰不允一行刀削蓍喆等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上上曰不允蓍喆等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允蓍喆等曰請物故罪人國榮亟施孥籍之典措辭見上上曰不允蓍喆等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允蓍喆等曰請柳星漢亟令王府設鞫嚴問期於得情夬正邦刑措辭見上上曰不允蓍喆等曰請承款後物故罪人九宗亟施孥籍之典措辭見上上曰不允蓍喆等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允蓍喆曰言路開閉實關有國之興替而近日喑啞之習久爲有識之竊歎今伏承殿下以臺閣之無言臨朝發歎飭敎諄勤求助之誠丁寧懇惻臣等之自顧慙悚固無可言而以殿下誠心求諫之德反有此今日風習之委靡者細究厥故專由於懲討之不行何者夫今日朝廷上切急之務莫過於嚴懲討一事而臣於五六年來復入臺地取閱啓草則前日之許多臺啓已盡收殺今只有七八啓其所謂收殺者非明白正罪眞箇收殺或籍産之請乍允而還寢或設鞫之啓暫許而仍置朝廷擧措反歸於苟且彌縫之科此不但刑政之失大有欠於翕受之量且以合啓中見存者言之鄭妻裀賊之尙今假貸以私蔑公者已非大聖人五刑五用之義而臺閣之故紙生毛不允之例批輒下榮德宇偉之窮凶情節是何等極逆大憝而一向靳持王章未伸臺閣爭執之論不足有無於其間星漢凶疏中上款句語之語犯莫重腸肚綻露私書繼發註脚昭然則必討之論明張之義實出秉彝之所同得而尙此靳允使此無前之凶逆官銜自如啄息晏然致令蹤跡出沒於城闉之間人客來往於私室之中如是而其可曰國有法乎夫懲討之論義理之所關彝倫之所係則下不可以不爭上不可以不從而惟殿下乃反不惟不許臺啓之付丙洗草疏章之留中還下創出無前之規便作應行之事間或設爲禁令使不得開口騎省門將迭相阻搪以殿下虛受之德反有此訑訑之擧是豈群下之所仰望於聖明者哉懲討之不嚴如此義理之晦塞如此則今日世界不幸至於無父無君國不國人不人之域矣此不得碎首天陛感回天聽者實緣臣等不忠不誠之罪而外此設有上躬之一時闕遺時政之些少得失顧何暇刺口論列殆若敢言盡職者乎如臣謭劣忝叨長憲聞識謏寡固無一言一事之可以仰裨者而藉或有愚者一得之見懲討未行之前竊以爲徒屬閑漫言之無益非但臣之愚見如此今日臺閣上含默之習恐未必不由於此惟殿下若或念及於此則必不待臣言之畢而惕然改圖矣伏願亟允臣等之請使義理大闡言路漸開焉上曰處分各有所據何必如是乎出擧條翼孝曰我朝敎士之方無不備至太學諸生咸囿聖化庶有其效而至於四學則敎授與齋儒都不相關無所勸課者此豈當初設庠序之美意哉請令四學敎授依太學月三講之例每月考講俾知師生之義上曰居齋經生五人之月一捧講未必有別般利益不允出擧條翼孝曰近來風習好奇文體多僻以我國所有之書豈有此奇僻之理哉只以燕市購來者專取新奇文字故創見嗜好易致惑溺之歎互相模習實有世道之憂請自今燕行異書奇文毋得出來之意嚴加申禁上曰奇僻姑毋論雖四書三經以前出來者溢宇充棟此所以近來申明購書之禁也爾言際又如此嚴飭使臣及關西道臣可也出擧條毅祚曰臺臣傳啓之笏記未知古規之如何而近來亂逆極罪臚列多端則登筵諸臺旣難成誦法意所重亦不可誤奏一字而咫尺天陛袖中笏記半露半出乍展乍縮者擧措有欠誠實體貌亦甚苟艱其在事君以實之道明白展讀恐未爲有妨於事面矣請自今定式展奏笏記上曰展奏亦近於無例雖不半露半出豈無閱見之道乎不允出擧條廷善曰向來加髢之禁亶出於我聖上繼述先志抑奢崇儉之盛意孰不欽仰歎頌而一自禁令以後加髢則雖祛舊習本髮之爲髻者漸有侈大之弊至於婚娶時簇頭里之七寶繡飾等物浸浸復行於閭閻之間雖以貰價言之謂以令行之初一切革罷今則稀貴云賣貰之家比前倍受是豈當初設禁之意乎請自今以後申明禁令無或有如前之弊伊後不能禁飭之捕將竝施罷職之典上曰依啓飭禁之下任其縱弛極爲駭然令廟堂嚴査首犯之捕將捧現告草記可也出擧條上曰臺臣以抄啓多年講製聖經賢傳豈無文義之與時政相反者而草草一啓之後便卽就座乎廷善曰臣言議巽軟知識鹵莽淸朝耳目萬不近似見職之下豈有一分蹲仍之望而賓筵有命飭敎截嚴冒沒登對及至虛前之席屢承求助之敎草草一言未能仰副我聖上求言之盛意臣以此情踪其何敢一刻晏然於臺次乎請命遞斥臣職上曰勿辭亦勿退待出擧條光植等曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上上曰不允光植等曰請逆賊尙魯亟施孥戮之典措辭見上上曰不允光植等曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允光植等曰新除授獻納徐有泝時在慶尙道安東地請斯速乘馹上來事下諭上曰依啓出擧條秀晩曰臣姿性愚魯言議巽軟淸朝耳目萬不近似而飭敎截嚴義分是懼雖不敢不冒沒登筵亦不敢以臺閣自處莫副虛受之念自犯瘝曠之罪以此情踪何敢一刻晏然於臺次乎請命遞斥臣職上曰勿辭亦勿退待出擧條勉兢曰臺啓奏達之際起伏自有序次而司諫韓光植憲臣奏語之際同爲起伏正言洪秀晩僚臺傳啓之時獨不起伏有損臺體竝推考何如上曰依爲之出擧條命書傳敎曰兵曹堂上有實故人許遞前望單子入之待下批牌招察任命退諸臣以次退出